b'\n_START_ARTICLE_\nErnst Josephson\n_START_SECTION_\nMedgang og motgang\n_START_PARAGRAPH_\nJosephson oppn\xc3\xa5dde stor suksess som kunstner. I 1876 ble han tildelt en kongelig medalje for maleriet Sten Sture den \xc3\xa4ldre befrir dronning Kristina av Danmark fra Vadstena klosterf\xc3\xa4ngelse._NEWLINE_Privat gikk det ikke like bra, han ble offer for en rekke personlige tragedier. Allerede i unge \xc3\xa5r ble han smittet av syfilis. Kj\xc3\xa6rlighetslivet ble ulykkelig, og kanskje verst av alt: hans mesterverk Str\xc3\xb6mkarlen (som han malte i flere versjoner p\xc3\xa5 1880-tallet) ble refusert av Nationalmuseum. Maleriet ble kj\xc3\xb8pt av en forarget prins Eugen, malerprinsen, som ikke bare selv var kunstner, men ogs\xc3\xa5 hjalp mange samtidige kunstnere \xc3\xb8konomisk ved \xc3\xa5 kj\xc3\xb8pe inn deres verk til sitt hjem p\xc3\xa5 Waldemarsudde. Prinsen lot Str\xc3\xb6mkarlen (1884) f\xc3\xa5 en fast plassering, og maleriet har siden aldri forlatt Waldemarsudde. Faren d\xc3\xb8de da Josephson var 10 \xc3\xa5r, s\xc3\xb8steren Gelly d\xc3\xb8de da han var 17, og moren d\xc3\xb8de da han var 30 \xc3\xa5r, noe som gikk sterkt inn p\xc3\xa5 ham. _NEWLINE_Sommeren 1888 var Josephson ruinert og hadde verken maling eller lerreter igjen. P\xc3\xa5 \xc3\xb8ya Br\xc3\xa9hat i Bretagne egnt han seg til spiritisme og ble hjems\xc3\xb8kt av religi\xc3\xb8se vrangforestillinger, der han trodde at han var Gud og Kristus. Noen m\xc3\xa5neder senere ble han lagt inn p\xc3\xa5 hospitalet, i dag Uller\xc3\xa5kers sjukhus i Uppsala, der han oppholdt seg i noen m\xc3\xa5neder. Diagnosen var paranoia, som i dag tilsvarer schizofreni. Etter hvert flyttet han til Stockholm der han bodde til sin d\xc3\xb8d i 1906._NEWLINE_I spirituell transe skapte Josephson visjon\xc3\xa6re dikt og malerier undertegnet med navnene til avd\xc3\xb8de kunstnere. Noen av Josephsons viktigste verk, for eksempel G\xc3\xa5slisa (omkring 1890) og diktsamlingene Svarta rosor (1888) og Gula rosor (1896), kom til i sykdomsperioden. _NEWLINE_Ernst Josephsons v\xc3\xa4g i S\xc3\xb6dra \xc3\x84ngby, Stockholm er oppkalt etter Josephson.'